Приложение 4

|  |  |
| --- | --- |
|  |  |

**Информация за текущото състояние на “Университетска многопрофилна болница за активно лечение - Александровска” ЕАД, гр. София**

**“Университетска многопрофилна болница за активно лечение - Александровска” ЕАД, гр. София** с ЕИК 831605795 е най-старото лечебно заведение в София и една от най-големите университетски болници в страната. Акционерният капитал на дружеството е изцяло държавна собственост, с принципал Министерство на здравеопазването, като правата на собственост се упражняват от министъра на здравеопазването.

 Целите на “Университетска многопрофилна болница за активно лечение - Александровска” ЕАД, гр. София са формулирани както следва: развитие и утвърждаване на болницата като водещ университетски и лечебен център - национален лидер в диагностиката и лечението, трансплантационната, диспансерната, учебната и научно-изследователската дейност; повишаване на удовлетвореността на потребителите чрез създаване на организация за непрекъснат мониторинг на здравните потребности на населението; проучване на потребителските изисквания и усъвършенстване на системата за проучване на удовлетвореността на пациентите; подобряване на достъпа и гарантиране на равнопоставеност; оказване на своевременна, високоспециализирана, ефективна консултативно-диагностична болнична помощ; постигане на устойчива и дългосрочна финансова стабилизация на дружеството чрез активно присъствие в системата на здравното осигуряване и здравното застраховане, разширяване на източниците на приходи, оптимизиране на разходите и по-целесъобразно изразходване на средствата. Приоритетите и задачите на болницата са подчинени на поставени цели за финансова осигуреност и възможност за собствени приходи в пазарни условия.

Предметът на дейност на “Университетска многопрофилна болница за активно лечение - Александровска” ЕАД, гр. София е: диагностика и лечение на заболявания, когато лечебната цел не може да се постигне в условията на извънболничната помощ; рехабилитация; диагностика и профилактика на острите и изострени хронични заболявания; осъществяване на консултации, изследвания и динамично проследяване на лица с посочените по-горе заболявания; вземане, експертиза, обработка, съхраняване, предоставяне и присаждане на органи от човешки труп – бъбрек, както и експертиза, обработка, преработка, съхранение и присаждане на очна роговица и амниотична мембрана; медико-козметични процедури, трансплантационна, диспансерна, учебна и научно-изследователска дейност.

Съгласно заверения от регистриран одитор финансов отчет и доклада за дейността на дружеството за 2023 г., към 31.12.2023 г. лечебното заведение регистрира негативен текущ финансов резултат – загуба от -5 033 хил. лв. Сравнено с регистрираната за 2022 г. текуща загуба от -8 042 хил. лв., през 2023 г. се наблюдава намаление като абсолютна стойност на отчетената текуща загуба на дружеството с 3 009 хил. лв. спрямо предходния отчетен период. Общо финансовият резултат на дружеството към 31.12.2023 г. е загуба в размер на -83 458 хил. лв., при -78 414 хил. лв. в края на 2022 г.

Общо приходите на дружеството за 2023 г. са 96 760 хил. лв. и са увеличени с 10 572 хил. лв., или с 12,27 % спрямо тези за 2022 г. Това увеличение е следствие на нарастването на нетните приходи от продажби с 15 076 хил. лв. повече спрямо предходната година, като е отчетено намаление при финансирането с 2 649 хил. лв. Общо разходите за 2023 г. са 101 793 хил. лв. и са увеличени със 7 563 хил. лв., или с 8,03% спрямо 2022 г. През 2023 г. спрямо предходния отчетен период се наблюдава увеличение при следните разходни пера: разходите за персонала – с 4 811 хил. лв., разходите за външни услуги с 1 678 хил. лв., при разходите за суровини и материали с 232 хил. лв., при разходите за амортизации с 951 хил. лв., докато при други разходи е отчетено намаление със 765 хил. лв.

Към 31.12.2023 г. дружеството отчита просрочени задължения към доставчици в размер на 5 317 хил. лв.

Към 31.03.2024 г. дружеството регистрира текуща печалба от 312 хил. лв. Общо приходите за периода са в размер на 27 412 хил. лв., а общо разходите са в размер на 27 100 хил. лв. Лечебното заведение има просрочени задължения към доставчици в размер на 6 696 хил. лв.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>